b'\n_START_ARTICLE_\nT\xc3\xb8rvemos\n_START_SECTION_\nOpbygning\n_START_PARAGRAPH_\nSt\xc3\xa6nglerne er uden rhizoider (r\xc3\xb8dder) og vokser uendeligt, mens de efterh\xc3\xa5nden d\xc3\xb8r ved grunden. Fra st\xc3\xa6nglen udg\xc3\xa5r bundter af grene, der dels er udst\xc3\xa5ende og dels nedh\xc3\xa6ngende.T\xc3\xb8rvemossernes millimeterstore blade er ustilkede, kun \xc3\xa9t cellelag tykke og mangler bladnerver._NEWLINE_Bladet er opbygget af to slags celler: dels de levende og klorofylholdige celler, og dels nogle store, tyndv\xc3\xa6ggede, d\xc3\xb8de hyalinceller. Klorofylcellerne danner et netv\xc3\xa6rk, hvori hyalincellerne udfylder hullerne. Hyalincellerne er s\xc3\xa6dvanligvis vandfyldte, idet de er porede s\xc3\xa5 vand kan tr\xc3\xa6nge ind ved hj\xc3\xa6lp af kapill\xc3\xa6reffekten. I nogle tilf\xc3\xa6lde best\xc3\xa5r bladene alene af klorofylceller.\n_START_SECTION_\nFormering\n_START_PARAGRAPH_\nT\xc3\xb8rvemossernes forekomst i store sammenh\xc3\xa6ngende flader skyldes uk\xc3\xb8nnet formering, der is\xc3\xa6r foreg\xc3\xa5r ved at grene frig\xc3\xb8res og derefter udvikler sig til nye planter. I Danmark vokser st\xc3\xa6nglerne \xc3\xa5rligt med 5-7 cm._NEWLINE_Den k\xc3\xb8nnede formering har dog ogs\xc3\xa5 betydning. Her sidder antheridierne i toppen af de \xc3\xb8verste grene, mens arkegonierne sidder p\xc3\xa5 sm\xc3\xa5 skud ved grunden af toppens grenbundter. Sporehuset er kuglerundt og sidder p\xc3\xa5 et skaft (pseudopodium), der ved modenhed er cirka 1 cm langt. Det modne sporehus er brunt og ved et overtryk spr\xc3\xa6nges l\xc3\xa5get af og sporerne spredes.\n_START_SECTION_\n\xc3\x98kologi\n_START_PARAGRAPH_\nT\xc3\xb8rvemosser findes oftest p\xc3\xa5 n\xc3\xa6ringsfattige steder, hvor pH er lavere end 6,0 og klimaet fugtigt. T\xc3\xb8rvemos findes hovedsageligt i subarktiske og tempererede omr\xc3\xa5der, mens de i troperne overvejende findes i bjergene._NEWLINE_I Danmark ses disse mosser f.eks. i n\xc3\xa6ringsfattige s\xc3\xb8er, hvor de med tiden kan d\xc3\xa6kke en st\xc3\xb8rre og st\xc3\xb8rre del af s\xc3\xb8en og danne h\xc3\xa6nges\xc3\xa6k sammen med andre planter, der kan leve under sure forhold. Efterh\xc3\xa5nden kan planterne h\xc3\xa6ve sig over det omkringliggende terr\xc3\xa6n, s\xc3\xa5 de kun modtager vand gennem nedb\xc3\xb8r, hvilket da kaldes en h\xc3\xb8jmose. En t\xc3\xb8rvemose best\xc3\xa5r mest af d\xc3\xb8de planter, idet kun den \xc3\xb8verste del er levende._NEWLINE_T\xc3\xb8rvemosser er i stand til at forsure det milj\xc3\xb8 som de vokser i. De optager positive ioner i vandet omkring sig, f.eks. kalium-, natrium- og calciumioner. Til geng\xc3\xa6ld frigives brintioner, hvilket derfor g\xc3\xb8r vandet mere og mere surt, idet surhed er defineret som koncentrationen af brintioner.\n_START_SECTION_\nAnvendelse\n_START_PARAGRAPH_\nTidligere blev t\xc3\xb8rvemos anvendt i bleer p\xc3\xa5 grund af dets sugeevne og dets antibiotiske virkning. Under F\xc3\xb8rste Verdenskrig, hvor bomuld var en mangelvare, blev t\xc3\xb8rvemos brugt i s\xc3\xa5rkompresser af samme grund . I bj\xc3\xa6lkehytter blev t\xc3\xb8rvemos brugt til at t\xc3\xa6tne spr\xc3\xa6kker. Eskimoerne brugte t\xc3\xb8rvemos i deres s\xc3\xa6lskindsst\xc3\xb8vler i stedet for sokker. Fra t\xc3\xb8rvemoser opgravedes t\xc3\xb8rv, der i t\xc3\xb8rret tilstand har en god br\xc3\xa6ndv\xc3\xa6rdi, der dog kun er cirka den halve af kuls._NEWLINE_I dag bliver t\xc3\xb8rret t\xc3\xb8rvemos anvendt til jordforbedring som spagnum. P\xc3\xa5 planteskoler omsluttes f.eks. fugtig spagnum rodklumpen p\xc3\xa5 planter, der skal transporteres, s\xc3\xa5 r\xc3\xb8dderne ikke udt\xc3\xb8rrer._NEWLINE_T\xc3\xb8rvemos som vokser i st\xc3\xb8rre m\xc3\xa6ngder i moser menes i det sydvestlige England at kunne modvirke oversv\xc3\xb8mmelser af lavereliggende egne efter kraftig regn, da det kan holde vand op til 20 gange sin egen t\xc3\xb8rv\xc3\xa6gt. Blot skal mosernes dr\xc3\xa6nkanaler blokeres.\n_START_SECTION_\nArter\n_START_PARAGRAPH_\nDer findes omkring 250 arter i sl\xc3\xa6gten t\xc3\xb8rvemos i verden. De inddeles i en halv snes s\xc3\xa5kaldte sektioner, hvoraf seks er repr\xc3\xa6senteret i Danmark med i alt cirka 38 arter.'